སྨྲས་པ།དེ་ལྟའི་དོན་རྣམས་མི་ཤེས་པ།།རྨོངས་བའི་གང་ཟག་བདག་འཛིན་གྱི།།མུན་བར་གནས་པ་འགའ་ཞིག་གིས།།བོན་ཆོས་ཕྱོགས་རིས་ཁ་འཛིན་ནས།།གཅིག་བསྟོད་གཅིག་སྨད་གཤེ་སྐུར་འདེབས།།དེ་ཡིས་སེམས་ཅན་མ་རིག་པ།།ལོག་ལྟ་ཐེ་ཚོམ་བསྐྱེད་པར་བྱེད།།དེ་ནི་ཐར་ལམ་བཀག་པའི་ལས།།བོན་ཆོས་གཉིས་ཀ་སངས་རྒྱས་བཀའ།།སངས་རྒྱས་བཀའ་ལ་སྨད་པ་དང༌།།བདེན་པ་ཁྱད་གསད་བྱེད་པ་དེ།།ཤན་བ་གྲི་ཐོགས་བས་ཀྱང་ཐུ།།མཚམས་མེད་ལྔ་ལ་བཤགས་སུ་ཡོད།།ལོག་ལྟ་ཅན་ལ་བཤགས་སུ་མེད།།ཅེས་པ་རྒྱལ་བའི་ལུང་ལས་གསུངས།།དེས་ན་བོན་ཆོས་ཁྱད་གསད་པ།།ཁམས་གསུམ་སེམས་ཅན་ཐབས་ཅད་ཀུན།།དུས་གཅིག་གསད་པ་དག་དང་མཚུངས།།བོན་ཆོས་མཁའ་གསལ་ཉི་ཟླ་འདྲ།།ཁྱད་གསད་བྱེད་པ་སྒྲ་གཅན་འཛིན།།བསྟན་པ་གཉིས་ལྡན་དཔྲལ་བའི་མིག།གཅིག་མེད་གཅིག་གིས་ལྷག་མི་གསལ།།དེ་ཕྱིར་བོན་ཆོས་ཁྱད་མ་འཛིན།།གང་ལ་ཞུགས་པ་མཐར་སྐྱོལ་ལ།།གཅིག་ཤོས་སྨད་པ་མི་བྱེད་པ།།དེ་ནི་སྐྱེས་བུ་དམ་བའོ།།དགེའོ།བཀྲ་ཤིས་ཤོག།